**Túrmezei Erzsébet: MA IS AZT AKAROD**

„Akarom!” –mondtad és megérintetted.  
Kezdődhetett szavadra az új élet,  
s a meggyógyított örvendező hittel  
áldhatta Isten szeretetét érted.

Nyoma se volt a lepramart sebeknek,  
munkára mozdulhattak a karok.  
S mi vele magasztalunk, Jézus Krisztus,  
mert élsz, itt vagy s ma is azt akarod.

A gyógyulást, az új élet csodáját!  
Zendüljön hát boldog dicséretünk!  
Hisz gyógyító szavad milliók várják,  
s mi is boldog tanúid lehetünk.

Hisz lélek és test lepramart sebére  
Tied a megújító hatalom.  
„Ha akarod, Te megtisztíthatsz minket!”  
És Te ma is kimondod: „Akarom!”